Theresa Berg Andersen (SF), 2025-04-09:
Tak for ordet, formand.
Kort sagt kan pædagogerne jo i dag sige, at legen er en helt grundlæggende del af et barns virke, og legen får alt for lidt opmærksomhed.
Det er igennem leg, at børn udvikles, at de får deres fantasi, får sprog, får indlevet sociale kompetencer og finder ud af, hvordan man interagerer med hinanden.
Så tusind tak til De Radikale for at sætte fokus på vigtigheden af leg i børns liv.
I SF er vi meget enige i, at natur og fri leg styrker børnenes trivsel.
Derfor er det også oplagt, at vi tager ansvar og skaber de allerbedste rammer for legen.
Legen på vejen er et godt sted at starte.
Det er her, vi tager de første tag på vores cykel.
Det er her, jeg selv mindes at man tegnede kridtbaner op, og så startede legen derfra.
Jeg anerkender også, at der kan være andre pladser, hvor det her er muligt.
Det er ærgerligt, at færre børn i dag benytter sig af det frirum, som en vej også kan repræsentere, og som den har gjort igennem tiden.
Skærme og længere skoledage har rykket børnene væk fra fællesskabet, og man rykker sig ind bag hjemmets fire vægge.
Den frie leg er erstattet af styring, og det uplanlagte får alt for lidt opmærksomhed i børns liv.
Derfor giver det også mening at give lokalsamfundene bedre muligheder for at understøtte legen i gadebilledet.
Det er også i lokalsamfundet, at man kender børnene og de lokale trafikforhold bedst, så rigide statslige regler som f.eks. det her med, som minister understreger i dag, at et fortov ikke må adskille en legezone, giver absolut ingen mening.
Det bør være en lokal vurdering, der virker i praksis, og derfor ser vi også positivt på at prøve bilfrie zoner af i weekenden.
Jeg lytter mig også til, at ministeren i dag siger, at det faktisk er muligt.
Men jeg synes også, vi skal kigge ind i den her mulighed for at forenkle processer for midlertidige ændringer af brug af veje.
Hvis ansøgningskravet fjernes for at oprette en midlertidig bilfri zone til lokale og mindre arrangementer, som ordføreren for forslaget her også siger, så er det selvfølgelig vigtigt, at vi opstiller tydelige retningslinjer.
Jeg synes, vi skal diskutere de her detaljer, hvis forslaget her vedtages.
Det skal vi diskutere sammen med kommunerne og politiet, og vi skal finde den løsning, der fungerer bedst i praksis.
Endelig bakker vi også op om en landsdækkende kampagne.
Jeg kan høre, at ministeren er meget åben for at indgå et samarbejde i dag, og det er skønt, for jeg ved jo, at ministeren har magt, indflydelse og beføjelser til at skrive en lille hilsen ud til vores kommuner med en opfordring til leg.
Hvis vi vil have flere børn ud at lege, skal vi sørge for, at forældrene og lokalsamfundet ved, at de her muligheder også forefindes.
Derfor skal vi være med til at skabe en stemning for at fremme leg ude.
Med det her beslutningsforslag ser vi også en mulighed for at give kommunerne flere handlemuligheder og mere frihed i forhold til egne veje og i forhold til at styrke de redskaber, der gør, at børns færden også bliver sikker, når de er på vejen.
Til slut vil jeg rigtig gerne rose De Radikale for at fremsætte et udgiftsneutralt forslag.
For i den her tid, hvor vi hele tiden prioriterer mellem velfærd, forsvarsudgifter og skattelettelser, der suger statens penge, viser vi med et forslag som det her, at vi faktisk kan rykke noget, der virkelig batter.
Så tusind tak til De Radikale.
Vi glæder os til at arbejde videre med forslaget.